***43***

LATVIJAS REPUBLIKA

**V A L K A S N O V A D A D O M E**

Reģ.Nr.90009114839, Norēķinu konts LV16UNLA0050014283134 A/S „SEB BANKA” Smiltenes filiāle kods UNLALV2X

Semināra iela 9, Valka, Valkas novads, LV-4701; tālr.64722238, fakss-64707493, E-pasts: novads@valka.lv

Valkā

**N O T E I K U M I**

2015.gada 28.maijā **Nr.2**

APSTIPRINĀTS

 ar Valkas novada domes

2015.gada 28.maija sēdes lēmumu

(protokols Nr.8, 13.§)

**Par Valkas novada domes un tās iestāžu kustamās mantas atsavināšanu –**

**pārdodot par brīvu cenu**

*Izdoti saskaņā ar likuma „Par pašvaldībām”*

 *41.panta 1.daļas 2.punktu*

**1. Vispārējie noteikumi**

* 1. Noteikumi „Par Valkas novada domes un tās iestāžu kustamās mantas atsavināšanu – pārdodot par brīvu cenu” (turpmāk tekstā – Noteikumi) izstrādāti atbilstoši Publiskas personas mantas atsavināšanas likumam un Publiskas personas finanšu līdzekļu un mantas izšķērdēšanas novēršanas likumam un nosaka kārtību, kādā veicama Valkas novada domes un tās iestāžu īpašumā esošās kustamās mantas pārdošana par brīvu cenu.
	2. Noteikumi piemērojami Valkas novada domei un visām tās pakļautībā esošajām iestādēm veicot kustamās mantas atsavināšanu – pārdodot par brīvu cenu.
	3. Pārdot kustamo mantu par brīvu cenu var, ja:
		1. kustamās mantas atlikusī bilances vērtība pēc grāmatvedības uzskaites datiem ir mazāka par 700 *euro*. Šajā gadījumā pārdošanas cena nedrīkst būt mazāka par atlikušo vērtību;
		2. izsoles izmaksas ir lielākas par mantas vērtību;
		3. sarīkotā izsole ir bijusi nesekmīga.
	4. Kustamās mantas atsavinātājs – Valkas novada dome vai tās pakļautībā esošās iestādes (turpmāk abi kopā - Atsavinātājs).
	5. Kustamās mantas atsavināšanu par brīvu cenu organizē:
		1. Valkas novada domē - Valkas novada domes izpilddirektors;
		2. Iestādēs – iestādes vadītājs vai ar iestādes vadītāja rīkojumu norīkotais darbinieks.
	6. Kustamo mantu vērtībā virs 700 euro, ja to atsavina par brīvu cenu Noteikumu 1.3.2. un 1.3.3.punktā noteiktajos gadījumos, un pamatlīdzekļus drīkst atsavināt tikai ar Valkas novada domes lēmumu.

**2. Atsavināmā kustamā manta un nosacītā cena**

* 1. Atsavinot kustamo mantu iespēju robežās ir jāpublicē tās apraksts, norādot izgatavošanas gadu (reģistrācijas gadu), nolietojuma pakāpi un galvenās raksturojošās īpašības. Interneta vietnēs jāievieto fotogrāfijas, ja tas ir izdarāms bez papildus finanšu līdzekļiem.
	2. Nosacīto cenu nosaka ņemot vērā bilances vērtību un iespējamo tirgus vērtību, iespēju robežās pieaicinot sertificētus vērtētājus vai citus ekspertus.

**3. Informācija par kustamās mantas atsavināšanu**

* 1. Sludinājumi par kustamās mantas atsavināšanu publicējami Valkas novada domes interneta vietnē [www.valka.lv](http://www.valka.lv/), laikrakstā „Ziemeļlatvija” un vismaz vienā publiskā interneta sludinājumu vietnē.
	2. Sludinājumā norāda:
		1. kustamās mantas nosaukumu, aprakstu, atrašanās vietu un atsavināšanas veidu;
		2. kustamās mantas apskates vietu un laiku;
		3. kustamās mantas nosacīto cenu un samaksas kārtību;
		4. nodrošinājuma naudas apmēru un samaksas kārtību;
		5. pieteikuma iesniegšanas vietu un laiku;
		6. dokumentus, kādi pievienojami iesniedzamajam pieteikumam.
		7. informāciju, ka līgums noslēdzams 10 dienu laikā no pieteikuma iesniegšanas brīža un vairāku pieteikumu gadījumā tiks rīkota rakstveida izsole starp pieteikuma iesniedzējiem, un to, ka nepiedaloties izsolē netiek atmaksāta iemaksātā drošības nauda.
	3. Pieteikuma iesniegšanas termiņš nedrīkst būt īsāks par piecām darba dienām no pēdējā sludinājuma publicēšanas brīža.

**4. Pieteikuma iesniegšana**

* 1. Atsavināmās pašvaldības kustamās mantas pircējs var būt jebkura fiziska vai juridiska persona, kura saskaņā ar Latvijas Republikā spēkā esošajiem normatīvajiem aktiem var iegūt savā īpašumā atsavināmo kustamo mantu.
	2. Pieteikumu pieņemšanu un reģistrāciju Atsavinātājs uzsāk pēc Noteikumu 3.1.punktā norādītā paziņojuma publicēšanas. Pieteikums uzskatāms par to iesniegušās personas gribas apliecinājumu iegūt savā īpašumā atsavināmo kustāmo mantu un slēgt ar tās atsavinātāju pirkuma līgumu, samaksājot kustamās mantas nosacīto cenu.
	3. Pieteikums iesniedzams personīgi, pa pastu vai izmantojot kurjera pakalpojumus darba dienās Atsavinātāja darba laikā, kas minēts sludinājumā.
	4. Pieteikums iesniedzams brīvā formā, norādot mantu, kuras iegādei pieteikums iesniegts, pieteicēja nosaukumu (vārdu uzvārdu), reģistrācijas numuru (personas kodu) adresi, telefonu un e-pastu.
	5. Pieteikumam pievienojami šādi dokumenti:
		1. juridiskai personai - juridiskās personas pārstāvja (pilnvarotās personas) tiesības rīkoties uzņēmuma vārdā apliecinošs dokuments (līguma parakstīšanas brīdī jāuzrāda personu apliecinošs dokuments) un maksājuma uzdevums (kvīts) par nodrošinājuma naudas iemaksu.
		2. fiziskai personai līguma parakstīšanas brīdī jāuzrāda personu apliecinošs dokuments, fiziskās personas pārstāvim jāiesniedz - pārstāvja (pilnvarotās personas) tiesības rīkoties tās vārdā apliecinošs dokuments, ja pieteikuma iesniedzējs nav kustamās mantas pircējs, un maksājuma uzdevums (kvīts) par nodrošinājuma naudas iemaksu.
	6. Visi dokumenti iesniedzami valsts valodā, un tiem ir juridisks spēks, ja tie noformēti atbilstoši normatīvo aktu prasībām. Ja dokuments ir svešvalodā, tam pievieno notariāli apliecinātu tulkojumu valsts valodā. Ārvalstīs izsniegtos dokumentus pieņem, ja tie noformēti atbilstoši Latvijai saistošu starptautisko līgumu prasībām.
	7. Pieteikums no personas netiek pieņemts, ja ir jau beidzies reģistrācijas termiņš.
	8. Pieteikums tiek noraidīts, ja:
		1. nav iesniegti visi Noteikumu 4.4.punktā minētie dokumenti;
		2. tiek konstatēts, ka sniegtās ziņas ir nepatiesas, vai citos gadījumos, kad iesniegtie dokumenti neatbilst Noteikumu prasībām;
		3. pret pieteikumu iesniegušo personu ir uzsākts maksātnespējas process.

**5. Nodrošinājums**

* 1. Pirms pieteikuma iesniegšanas kustamās mantas iegādei, Valkas novada domes norēķinu kontā jāiemaksā 10% no kustamās mantas nosacītās cenas kā nodrošinājums.
	2. Ja pieteikuma iesniedzējs atsakās noslēgt pirkuma līgumu 10 dienu laikā no pieteikumu iesniegšanas termiņa beigām, nesamaksā termiņā pirkuma maksu vai gadījumos, kad ir vairāki pieteikuma iesniedzēji uz kustamo mantu un starp viņiem tiek rīkota izsole - nepiedalās izsolē vai nepārsola sākumcenu vismaz par 1 euro, tad iemaksātais nodrošinājums pieteikuma iesniedzējam netiek atmaksāts.
	3. Nodrošinājums tiek atmaksāts pieteikuma iesniedzējam:
		1. ja Atsavinātājs jebkādu iemeslu dēļ pārtrauc atsavināšanas procedūru;
		2. ja pieteikuma iesniedzējs ir piedalījies izsolē un pārsolījis sākumcenu, bet kustamo mantu nav nosolījis.

**6. Izsole starp vairākiem pieteikuma iesniedzējiem**

* 1. Ja ir saņemti vairāk kā viens pieteikums kustamās mantas iegādei par brīvu cenu, Atsavinātājs 10 dienu laikā no pieteikumu iesniegšanas termiņa beigām starp pieteikuma iesniedzējiem rīko rakstveida izsoli ar augšupejošu soli.
	2. Izsoli organizē Atsavinātāja ar rīkojumu izveidota izsoles komisija 3 cilvēku sastāvā.
	3. Izsoles komisija vismaz 5 dienas pirms izsoles nosūta visiem pieteikuma iesniedzējiem Izsoles noteikumus, kuros norāda izsoles norises vietu un laiku, izsolāmās kustamās mantas aprakstu, nosacīto cenu, izsoles gaitu, līguma noslēgšanas un samaksas noteikumus.
	4. Izsoles nosacītā cena ir kustamās mantas nosacītā cena, kas tika norādīta Noteikumu 3.2.punktā minētajā sludinājumā.
	5. Reģistrācijas maksa par dalību izsolē netiek noteikta.
	6. Piedaloties izsolē izsoles dalībniekam ir jāpārsola nosacītā cena vismaz par 1 euro.
	7. Savus cenas piedāvājumu Izsoles dalībnieki iesniedz rakstveidā slēgtā aploksnē, nosūtot tos pa pastu, nogādājot ar kurjeru vai personīgi izsoles noteikumos noteiktajā adresē līdz izsoles noteikumos noteiktajam termiņam.
	8. Līguma noslēgšanas un samaksas noteikumi nevar atšķirties no tiem, kas tika norādīti Noteikumu 3.2.punktā minētajā sludinājumā.
	9. Atsavinātājs pieteikumu iesniedzējiem līdz izsoles brīdim nesniedz informāciju par personām, kas ir iesniegušas pieteikumus un piedalīsies izsolē.
	10. Izsole var notikt tikai darba dienās Atsavinātāja darba laikā. Izsoles komisija atver iesniegtos piedāvājumus sēdē, kurā drīkst piedalīties Izsoles dalībnieki, un skaļi paziņo iesniegtās piedāvājumu cenas.
	11. Par izsoles uzvarētāju atzīstama persona, kas nosolījusi visaugstāko cenu. Ja augstākās cenas ir vienādas, tad par nosolītāju atzīstams tas izsoles dalībnieks, kas piedāvājumu iesniedzis pirmais.

**7. Līguma noslēgšanas kārtība un samaksas nosacījumi**

* 1. Atsavināmās kustamās mantas pirkuma tiesības iegūst persona, kura iesniegusi pieteikumu un tikusi reģistrēta Noteikumos paredzētajā kārtībā vai vairāku pieteikuma iesniedzēju gadījumā nosolījusi augstāko cenu.
	2. Pieteikuma iesniedzējs vai izsoles uzvarētājs 10 dienu laikā no pieteikumu iesniegšanas termiņa beigām vai izsoles dienas paraksta pirkuma līgumu ar Atsavinātāju.
	3. Maksāšanas līdzeklis par atsavināmo kustamo mantu ir euro(100% apmērā).
	4. Maksājuma summā tiek ieskaitīta samaksātā nodrošinājuma nauda.
	5. Atlikusī maksājuma summa, atskaitot nodrošinājuma naudu, ir jāsamaksā 10 dienu laikā no līguma noslēgšanas brīža, maksājumu veicot Valkas novada domes kontā, kas norādīta pie līguma rekvizītiem.
	6. Ja Noteikumu 7.5.punktā minētajā termiņā samaksa nav veikta pilnā apmērā, Atsavinātājs lauž līgumu un nodrošinājuma nauda netiek atmaksāta.
	7. Visas izmaksas, kas saistītas ar pārdotā kustamā īpašuma reģistrāciju (pārreģistrāciju) Latvijas Republikas reģistros, sedz attiecīgās kustamās mantas ieguvējs.
	8. Personai, kura atteikusies parakstīt līgumu par kustamās mantas iegādi, vai kura nav veikusi samaksu līgumā noteiktajā termiņā, atkārtoti netiek piešķirtas tiesības iegādāties kustamo īpašumu, no kura iegādes tā ir atteikusies.

**8. Citi noteikumi**

* 1. Transportlīdzekļus, kas ir tik sliktā tehniskā stāvoklī, kad to izmantošana uz koplietošanas ceļiem nav pieļaujama bez finanšu līdzekļu ieguldījumiem, kas pārsniedz transportlīdzekļu vērtību, drīkst norakstīt ar Valkas novada domes lēmumu un nodot utilizācijai transportlīdzekļu apstrādes uzņēmumam, kas piedāvā augstāko iepirkuma cenu. Šādā gadījumā ir jāsaņem vismaz trīs transportlīdzekļu apstrādes uzņēmumu cenas piedāvājums.
	2. Personām, kuras vēlas pirkt atsavināmo kustamo mantu par brīvu cenu, ir tiesības:
		1. saņemt nepieciešamo publiski pieejamu informāciju saistībā ar kustamās mantas atsavināšanu un tās rezultātiem;
		2. iesniegt Valkas novada domei sūdzību un tajā norādīto apstākļu pierādījumus par Atsavinātāju vai izsoles komisijas pieņemtajiem lēmumiem un veiktajām darbībām vai atklātajiem Noteikumu pārkāpumiem saistībā ar kustamās mantas atsavināšanas norisi vai tās rezultātiem.
	3. Gadījumā, ja spēkā stājas grozījumi normatīvajos aktos, kas nosaka atšķirīgu kustamās mantas atsavināšanas kārtību, ir piemērojamas jaunākas normas.
	4. Noteikumi stājas spēkā 2015.gada 1.jūnijā.

Valkas novada domes priekšsēdētājs V.A.Krauklis